KOMISSION DELEGOITU ASETUS (EU) 2021/2027,

annettu 13 päivänä syyskuuta 2021,

delegoidun asetuksen (EU) 2020/884 muuttamisesta delegoidusta asetuksesta (EU) 2016/1149 poikkeamisen osalta covid-19-pandemian viinialalla aiheuttaman kriisin vuoksi sekä delegoidun asetuksen (EU) 2016/1149 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 62 artiklan 1 kohdan ja 64 artiklan 6 kohdan,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (2) ja erityisesti sen 53 artiklan b ja h alakohdan,

sekä katsoo seuraavaa:

(1) Komission delegoidulla asetuksella (EU) 2020/884 (3) hyväksyttiin muun muassa komission delegoidussa asetuksessa (EU) 2016/1149 (4) säädettyihin viinialan sääntöihin useita väliaikaisia poikkeuksia, joiden tarkoituksena on tarjota toimijoille helpotusta ja auttaa niitä selviytymään covid-19-pandemian vaikutuksista. Vaikka kyseiset toimenpiteet ovat olleet hyödyllisiä, viinimarkkinat eivät ole onnistuneet saavuttamaan tasapainoa tarjonnan ja kysynnän välillä.

(2) Covid-19-pandemia ei ole hallinnassa. Rokotuskampanjat eivät ole joissakin unionin osissa ja eri puolilla maailmaa toteutuneet riittävällä tavalla, ja liikkumisrajoituksia ja lähikontaktien välttämistä koskevia toimenpiteitä sovelletaan edelleen useissa maissa. Näihin toimenpiteisiin kuuluvat rajoitukset, jotka koskevat matkustamista sekä sosiaalisten kokoontumisten, yksityisjuhlien ja yleisötilaisuuksien osallistujamäärää sekä mahdollisuuksia syödä ja juoda kodin ulkopuolella. Rajoitusten vuoksi viinin kulutus vähenee unionissa entisestään ja varastot karttuvat, mikä puolestaan johtaa markkinahäiriöihin. Joissakin jäsenvaltioissa kolmannes viinin kulutuksesta liittyy matkailuun. Viinin kulutus on siis jatkanut laskuaan ja varastot pysyneet suurina. Koska pandemian vaikutuksiin yhdistyvät Yhdysvaltojen käyttöönottamat tullit ja huhtikuussa 2021 Euroopassa esiintynyt halla, unionin viinintuottajien tulot ovat kärsineet merkittävästi. Unionin viinialan liikevaihto on kaikki näiden tekijöiden yhteisvaikutuksesta kutistunut keskimäärin 15–20 prosenttia, ja joidenkin yritysten tappiot ovat jopa 40 prosenttia.

(3) Unionin viinimarkkinoiden vakava häiriö pahenee entisestään myös sen vuoksi, että kriisin kestoa on vaikea ennustaa viruksen nopean muuntumisen vuoksi. Alan palautuminen tuleekin viemään pidempään kuin vuoden 2021 alussa arvioitiin. Sen vuoksi on asianmukaista tarjota unionin viinialalle edelleen väliaikaista ja poikkeuksellista tukea, jotta vältettäisiin konkurssien lisääntyminen, josta on jo raportoitu.

(4) Koska covid-19-pandemian ja sen viinialaan kohdistuvien vaikutusten odotetaan jatkuvan vuoden 2021 jälkeenkin ja näin ollen huomattavan osan varainhoitovuodesta 2022, on tarpeen jatkaa delegoidun asetuksen (EU) 2020/884 2 artiklan 1, 3, 4 ja 6 kohdassa säädettyjen toimenpiteiden soveltamista varainhoitovuonna 2022.

(5) Delegoidun asetuksen (EU) 2016/1149 25 artiklan 1 kohdassa säädetään, että asetuksen (EU) N:o 1308/2013 48 artiklassa tarkoitettu tuki keskinäisen rahaston perustamiseen saa olla enintään tietyn prosenttiosuuden tuottajan rahoitusosuudesta keskinäiseen rahastoon seuraavasti: 10 prosenttia rahaston ensimmäisenä toimintavuonna, 8 prosenttia toisena toimintavuonna ja 4 prosenttia kolmantena toimintavuonna. Tähänastisen kokemuksen perusteella kyseiset tukitasot eivät kuitenkaan kannusta jäsenvaltioita sisällyttämään kyseistä toimenpidettä viinialan tukiohjelmiinsa eivätkä toimijoita hakemaan mainittua tukea. Koska keskinäiset rahastot ovat tärkeä riskienhallintaväline, mukaan lukien huhtikuussa 2021 esiintyneen poikkeuksellisen pitkäkestoisen ja vakavan keväthallan kaltaisiin epäsuotuisiin sääoloihin liittyvät riskit sekä esimerkiksi covid-19-pandemiasta johtuviin markkinahäiriöihin liittyvät riskit, on tarpeen kaksinkertaistaa delegoidun asetuksen (EU) 2016/1149 25 artiklan 1 kohdassa säädetyt tukitasot, jotta viinialan toimijoilla olisi vahvempi kannustin perustaa keskinäisiä rahastoja ja hankkia väline ja tuki, joilla suojata itsensä tulevien riskin varalta.

(6) On myös asianmukaista, että kyseinen vahvempi kannustin kattaa useamman kuin yhden markkinointivuoden, koska keskinäisiin rahastoihin myönnettävää tukea on kokemusten mukaan käytetty tähän mennessä hyvin vähän. Onkin ehdottomasti oltava riittävästi aikaa tiedottaa ja kannustaa jäsenvaltioita ja viinialan toimijoita hyödyntämään tätä poikkeuksellista tukitasoa. Keskinäisten rahastojen perustaminen voi myös viedä pidempään kuin yhden vuoden. Sen vuoksi korotetun tuen olisi katettava vähintään kaksi vuotta. Kaikista näistä syistä on tarpeen lisätä unionin rahoitusosuutta keskinäisiä rahastoja koskevan tuen osalta ohjelmakauden 2019–2023 loppuun.

(7) Sen vuoksi delegoituja asetuksia (EU) 2020/884 ja (EU) 2016/1149 olisi muutettava.

(8) Jotta varmistettaisiin jatkuvuus varainhoitovuosien 2021 ja 2022 välillä, tämän asetuksen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä, ja sitä olisi sovellettava 16 päivästä lokakuuta 2021,

ON HYVÄKSYNYT TÄMÄN ASETUKSEN:

1 artikla Delegoidun asetuksen (EU) 2020/884 muutokset Muutetaan delegoidun asetuksen (EU) 2020/884 2 artikla seuraavasti: 1) Korvataan 1 kohta seuraavasti: ”1. Poiketen siitä, mitä delegoidun asetuksen (EU) 2016/1149 22 artiklassa säädetään, raakana korjaamista voidaan vuosina 2020, 2021 ja 2022 soveltaa samalla lohkolla kaksi tai useampi peräkkäinen vuosi.” 2) Korvataan 3, 4 ja 6 kohdassa päivämäärä ”15 päivänä lokakuuta 2021” päivämäärällä ”15 päivänä lokakuuta 2022”.

2 artikla Delegoidun asetuksen (EU) 2016/1149 muutos Korvataan delegoidun asetuksen (EU) 2016/1149 25 artiklan 1 kohta seuraavasti: ”1. Kun asetuksen (EU) N:o 1308/2013 48 artiklassa tarkoitettua tukea käytetään keskinäisen rahaston perustamisesta aiheutuvien hallinnollisten kustannusten rahoittamiseen, tuen on oltava seuraavassa vahvistettu osuus tuottajan rahoitusosuudesta keskinäiseen rahastoon sen ensimmäisenä, toisena ja kolmantena toimintavuonna: 20 prosenttia, 16 prosenttia ja 8 prosenttia.”

3 artikla Voimaantulo ja soveltaminen Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 16 päivästä lokakuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä syyskuuta 2021. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 549.

(2) EUVL L 347, 20.12.2013, s. 671.

(3) Komission delegoitu asetus (EU) 2020/884, annettu 4 päivänä toukokuuta 2020, delegoidusta asetuksesta (EU) 2017/891 poikkeamisesta hedelmä- ja vihannesalan osalta ja delegoidusta asetuksesta (EU) 2016/1149 poikkeamisesta viinialan osalta vuonna 2020 covid-19-pandemian yhteydessä (EUVL L 205, 29.6.2020, s. 1).

(4) Komission delegoitu asetus (EU) 2016/1149, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 täydentämisestä viinialan kansallisten tukiohjelmien osalta ja komission asetuksen (EY) N:o 555/2008 muuttamisesta (EUVL L 190, 15.7.2016, s. 1).